அரச. முருகுபாண்டியன்

அரச. முருகுபாண்டியன் (Arasa.Murugupandian) தமிழகத்தைச் சேர்ந்த ஓர் எழுத்தாளராவார். இவரது இயற்பெயர் ராஜ. முருகுபாண்டியன் என்பதாகும். 1960ஆம் ஆண்டு செப்டம்பர் மாதம் 12ஆம் தேதியன்று இவர் பிறந்தார். மனித உரிமைச் செயற்பாட்டாளரான இவர் தலித் கவிதைகளின் முன்னோடிக் கவிஞராகவும், அண்ணல் அம்பேத்கார் கருத்துகளைப் பட்டி தொட்டி எங்கும் பரப்புரை செய்து வருபவராகவும் அறியப்படுகிறார். சாதி ஒழிப்புக் களத்திலும் பெண்கள் மற்றும் விளிம்பு நிலைச் சமூக விடுதலைக் களத்திலும் தொடர்ந்து போராடி வருகிறார். ‘போதி‘ என்கிற இலக்கிய அமைப்பை நிறுவி  தமிழகத்தின் முக்கிய ஆளுமைகளான கவிஞரும் பேராசிரியருமான இன்குலாப் தொடங்கி பேராசிரியர் வீ. அரசு வரை அழைத்து நிகழ்ச்சியில் பங்கேற்கச் செய்துள்ளார்.

வாழ்க்கைக் குறிப்பு
நாகப்பட்டினம் மாவட்டம் வேளாங்கண்ணிக்கு அருகிலுள்ள கிராமத்துமேடு என்கிற கிராமத்தில் ஆசிரியர் ராஜவேலு, ஆசிரியை கிருஷ்ணாம்பாள் தம்பதியருக்கு மகனாகப் பிறந்தார். கிராமத்துமேட்டில் பெற்றோரிடம் தொடக்கக்கல்வி பயின்றார். தொடர்ந்து குறிச்சி அரசினர் உயர்நிலைப் பள்ளியில் ஏழாம் வகுப்புவரை பயின்றார். அடுத்து சீர்காழி எல்.எம்.சி. உயர்நிலைப்பள்ளியில் பதினொன்றாம் வகுப்பு வரை பயின்றார். நாகப்பட்டினம் தேசிய மேல்நிலைப்பள்ளியில் மேல்நிலைக் கல்வி இரண்டாம் ஆண்டு பயின்றார். திருவாரூர் திரு.வி.க. அரசு கலைக் கல்லூரி இளங்கலை வணிகவியல் பட்டம் பெற்றார். அண்ணாமலைப் பல்கலைக் கழகத்தில் முதுகலை வணிகவியல் ஆய்வியல் நிறைஞர்  பட்டங்களைப் பெற்றார். திருச்சி பாரதிதாசன் பல்கலைக்கழகத்தில் முனைவர் பட்டமும் பெற்றார்.

பேராசிரியர் முனைவர் த. சித்ராவை திருமணம் செய்து கொண்டார். இத்தம்பதியருக்கு  மு.சி. இளவெயினி, மு.சி. அம்பேத்கர் என்று இரண்டு குழந்தைகள் உள்ளனர். தற்போது சிவகங்கை மாவட்டத்திலுள்ள காரைக்குடிபள்ளத்தூரில் வசித்து வருகிறார்.

தொழில்
1990ஆம் ஆண்டிலிருந்து 2019ஆம் ஆண்டு  மே மாதம் வரை பொறையாறில் அமைந்துள்ள தரங்கை பேராயர் மாணிக்கம் லுத்ரன் கல்லூரியில் வணிகவியல் துறையில் பேராசிரியராக, துறைத் தலைவராக, ஆய்வு நெறியாளராக இருந்து பணிநிறைவு பெற்றார். ஐம்பதுக்கும் மேற்பட்ட ஆய்வியல் நிறைஞர் பட்ட மாணவர்களுக்கும் பன்னிரண்டு முனைவர் பட்ட ஆய்வாளர்களுக்கும் ஆய்வு நெறியாளராக  இருந்துள்ளார்.

படைப்புகள்
கவிதை நூல்கள்
1.	வெகுதூரம் இல்லை (1985)
2.	தீபங்கள் தீப்பந்தங்கள் (1988)
3.	சில தலித் கவிதைகளும் (1994)
4.	ஹைகூ பறவைகள் (1994)
5.	என்றும் உன் (1994)
6.	ஏழைக்கு எழுத்தறிவித்தல் (1990)
7.	கயர்லாஞ்சி இந்தியாவில்தான் இருக்கிறது (2010)
8.	தலித் கவிதைகள் (முழுத்தொகுப்பு) (2023)

வரலாறு
9.	அறச்செல்வி சித்ரா (2023)

தொகுப்பு
10.	போதியின் நாயகியும் புகழ் பூத்த சேவகியும் (2023) 
மொழிபெயர்ப்பு
11.	நான் ஏன் இந்துவல்ல (காஞ்சா அய்லய்யா,1998)
12.	கிறித்தவர்களும் தலித் விடுதலையும் – வி.டி.ராஜசேகர் (1998)

ஆய்வு நூல்
13.	டாக்டர்பாபாசாகேப் அம்பேத்கரும் பெண்கள் விடுதலையும் (2010) மறுபதிப்பு – 2023.
14.	தமிழில் தலித் கவிதைகள், 2022, போதி இலக்கியச் சந்திப்பு வெளியீடு, பள்ளத்தூர்.

மேற்கோள்கள்

வெளி இணைப்புகள்
 கீற்று.காம்
 கீற்று.காம்
பகுப்பு:வாழும் மக்கள்
பகுப்பு:1960 பிறப்புகள்
பகுப்பு:தமிழ் எழுத்தாளர்கள்
பகுப்பு:மனித உரிமைச் செயற்பாட்டாளர்கள்